നൂറ്റാണ്ടുകളുടെ ചരിത്രശേഷിപ്പായി വരക്കാട് തട്ടില് കൊടുംകല്ലറയും കൂടക്കല്ലും കണ്ടെത്തി വരക്കാട്: 2,000 വര്ഷം പഴക്കമുള്ള മഹാശിലാ കാലഘട്ടത്തിന്റെ ചരിത്രശേഷിപ്പുകളായ കൊടുംകല്ലറയുടേയും കുടക്കല്ലിന്റെയും ഭാഗങ്ങള് വരക്കാട് തട്ടില് കണ്ടെത്തി. കാഞ്ഞങ്ങാട് നെഹ്റു ആര്ട്സ് ആന്ഡ് സയന്സ് കോളജ് ചരിത്രവിഭാഗത്തിലെ അധ്യാപകരായ നന്ദകുമാര് കോറോത്ത്, സി.പി. രാജീവന്, പുരാവസ്തു ഗവേഷകന് എം.എസ്. സുജനപാല് എന്നിവര് പ്രദേശത്ത് നടത്തിയ ഗവേഷണത്തിലാണ് മഹാശിലാ കാലഘട്ടത്തിലെ സംസ്കാരത്തിന്റെ ഭാഗമായ കൊടുംകല്ലറയും കുടക്കല്ലിന്റെ ഭാഗങ്ങളും നശിപ്പിക്കപ്പെട്ട നിലയിലുള്ള രണ്ട് ചെങ്കല്ലറകളും കണ്ടെത്തിയത്. കൊടുംകല്ലറയുടെ മുകളിലെ പാളി നീക്കം ചെയ്ത നിലയിലാണുള്ളത്. ജില്ലയില് ഇതിനു മുമ്ബ് പ്ലാച്ചിക്കര വനാതിര്ത്തിയിലാണ് കൊടുംകല്ലറയുടെ ഭാഗങ്ങള് കണ്ടെത്തിയിരുന്നത്. എന്നാല് ആദ്യമായാണ് പൂര്ണമായും തകര്ക്കപ്പെടാത്ത നിലയില് കൊടുംകല്ലറ കണ്ടെത്തുന്നത്.